
Zadeva: Zapisnik 12. seje Nacionalnega sveta za kulturo

Seja je potekala v torek, 15. 9. 2026, od 16.00 do 19.40 v prostorih Ministrstva za kulturo Republike Slovenije (v nadaljnjem besedilu: MK) v veliki sejni sobi na Maistrovi 10, 1000 Ljubljana
Prisotni člani in članice Nacionalnega sveta za kulturo: Jurij Krpan (predsednik), Majda Širca Ravnikar, Uroš Korenčan, Tanja Petrič, dr. Kaja Širok, Franci Krevh in Martin Srebotnjak.
Drugi prisotni: dr. Ignacija Fridl Jarc, ministrica za kulturo; Uršula Menih Dokl, državna sekretarka; Rajko Djordjevič, Medijska zbornica; dr. Marko Milosavljević, Neformalno zavezništvo za medije v javnem interesu; dr. Špela Stres, članica Sveta RTV Slovenija; Igor Šmid, član sveta RTV Slovenija; Polona Torkar, društvo Asociacija; Mojca Zorko, Društvo novinarjev Slovenije; Anton Snoj, višji svetovalec.

Prisotni mediji: Slovenska tiskovna agencija, Televizija Slovenija, Radio Slovenija, Mladina in Oštro

Dnevni red:

1. Potrditev dnevnega reda
2. Potrditev zapisnika 11. seje NSK in zapisnika 1. izredne seje NSK
3. Obravnava predloga Zakona o spremembah in dopolnitvah Zakona o Radioteleviziji Slovenija
4. Obravnava predloga Zakona o spremembah in dopolnitvah Zakona o medijih
5. Odgovori Ministrstva za kulturo na sklepe 11. seje NSK
6. Razno

K 1. Potrditev dnevnega reda

Jurij Krpan je pozdravil prisotne, predstavil predlog dnevnega reda ter zaradi prisotnosti vabljenih gostov in časovne omejitve ministrice dr. Ignacije Fridl Jarc predlagal, da se 3. in 4. točka obravnavata pred potrditvijo zapisnikov. Predlagal je tudi, da se predloga sprememb Zakona o Radioteleviziji Slovenija in Zakona o medijih vsebinsko obravnavata povezano, sklepi pa se nato oblikujejo ločeno glede na posamezno zakonsko gradivo. Prisotni spremembi vrstnega reda niso nasprotovali.

Sklep: Nacionalni svet za kulturo potrjuje predlog dnevnega reda.
· Člani NSK so potrdili Sklep 1 s 7 glasovi ZA, 0 glasovi PROTI in 0 glasovi VZDRŽAN.
K 3. in 4. Obravnava predlogov Zakona o spremembah in dopolnitvah Zakona o Radioteleviziji Slovenija in predloga Zakona o spremembah in dopolnitvah Zakona o medijih

Točki sta bili zaradi vsebinske povezanosti obravnavani skupaj. Predsednik je najprej k besedi povabil vabljene goste, nato člane in članice NSK.
Marko Milosavljevič je ocenil, da je predlog zakona o radioteleviziji logičen in predvidljiv z vidika antagonističnega odnosa večine strank vladajoče koalicije do RTV, ki javno radiotelevizijo vidijo kot svojo nasprotnico, kar se odraža v predlaganih zakonskih rešitvah. Z vidika vladajoče koalicije so predlogi sprememb racionalni in logični, vprašanje pa je, ali so dobri za državljane in javnost ter ali so v skladu s smernicami in standardi Evropske unije in Sveta Evrope. 
V nadaljevanju je poudaril, da se v razpravo, ali je bolje imeti upravo ali generalnega direktorja, ne bo spuščal, saj v Evropi o tem ni univerzalnega pravila. Enako ne bo komentiral določb o arhivih, ker so predvsem tehnično vprašanje. Po njegovem mnenju sta ključni vprašanji upravljanje in vodenje oziroma imenovanje nadzornega sveta. Pojasnila v uvodu zakona, da predlog sprememb nadaljuje depolitizacijo javne radiotelevizije, razume kot sarkazem, saj po standardih Evropske komisije, Sveta Evrope ali drugih mednarodnih organizacij in institucij s tega področja ne moremo določbe zakona, da je šest članov nadzornega sveta od sedmih imenovanih s strani vlade – ne parlamenta, ampak vlade – razumeti kot depolitizacijo. Enako po njegovem mnenju velja za predlog določenih sprememb programskega sveta. 
Opozoril je, da sta tako ministrstvo za kulturo kot javna radiotelevizija namenjena vsem državljanom ter da politiki in stranke gojijo zamere do medijev, novinarjev in urednikov. 
Javna radiotelevizija je pomembna institucija in kakršno koli »igračkanje« z njo z vidika organizacije, političnega nadzora ali financiranja je nevarno za celotno družbo. To misel je navezal na produkcijo vsebin, ki jih RTV ustvarja poleg informativnega programa, in sicer v okviru otroškega, mladinskega, razvedrilnega, športnega, igranega in drugih programov. V Sloveniji je RTV SLO edina, ki javnosti ponuja dokumentarne in izobraževalne vsebine, v nekaterih drugih državah, kot sta npr. Nemčija in Francija, to počnejo tudi komercialne televizije. Zato slovenska javnost potrebuje javno radiotelevizijo, ki ima stabilno in zadostno financiranje ter način upravljanja z vgrajenimi mehanizmi, ki zlasti izvršilni oblasti preprečujejo neposreden in močan nadzor. Politični nadzor nad radiotelevizijo je v nasprotju z evropskimi standardi.
V nadaljevanju je komentiral tudi predlog sprememb zakona o medijih, ki izraža antagonističen odnos strank vladajoče koalicije do medijev, za katere menijo, da promovirajo levičarsko ideologijo. Po njegovem mnenju Slovenija potrebuje močne medije in močno novinarstvo. Izpostavil je dva razloga: odpornost kot del demokratičnega ščita pred dezinformacijami (tudi iz Kitajske in Rusije) ter obveščanje javnosti v izrednih razmerah, kot so naravne nesreče, npr. nedavne poplave na Koroškem in v Savinjski dolini, ter pandemija covida. Takrat so novinarji pri opravljanju svojega dela celo tvegali življenje. 
Po njegovem mnenju bi moral biti zakon o medijih do novinarstva naravnan pozitivno in konstruktivno ter okrepiti novinarstvo v Sloveniji v celoti: zavzel se je za obvezne razpise, nediskriminatorne podpore za zaposlovanje mladih novinarjev, lokalnih medijev, tujih dopisništev in podobno, ne glede na medij. Zavzel se je za konstruktivno držo do medijev in nasprotoval želji po uničevanju in maščevanju zaradi osebnih zamer, tudi če so nekatere osebne zamere upravičene. Zakon o medijih je treba izboljšati in popraviti, okrepiti oblike državne podpore za vse medije, saj naša družba novinarstvo in medije nujno potrebuje. Medijev namreč vplivneži ne morejo nadomestiti. Vplivnež ne gre na teren in ne preverja informacij. Slovenija ne sledi Evropi, ki je v zadnjem času sprejela precej smernic in odločitev glede vplivnežev. Na Danskem denimo se zavedajo težav z vplivom na otroke in mladostnike, v povezavi s prikritim oglaševanjem in podobno, česar predlog zakona o medijih ne naslavlja. Ne zavzema se za rigorozno regulacijo vplivništva, zdi pa se mu paradoksalno, da vplivnež, ki ima lahko večji doseg kot lokalni medij, sploh ni reguliran. Predvsem se zavzema za pozitivne ukrepe za medije in za novinarstvo.

Mojca Zorko, podpredsednica Društva novinarjev Slovenije je poudarila, da je osnovno sporočilo Društva novinarjev, da je zdrava medijska panoga v javnem interesu. Tako kot država pomaga drugim panogam v gospodarstvu, naj pomaga tudi medijem. Zakon naj uredi predvidljivo, stabilno in avtomatizirano financiranje oziroma pomoči na podlagi vnaprej znanih meril za večletno obdobje. Takšna ureditev bi medijem omogočala dolgoročno načrtovanje in nujno potreben razvoj, predvsem pa bi zmanjšala tveganje, da bi bili mediji ob vsakokratnem sprejemanju proračuna izpostavljeni političnemu trgovanju ali pritiskom. Sredstva po shemah pomoči, ki jih predvideva obstoječi zakon, niso bila razdeljena niti enkrat, hkrati pa ugotavljajo, da s predlaganimi rešitvami v noveli zakona o medijih stopamo korak nazaj. Novela izničuje določbe, ki so omogočale vsaj minimalno predvidljivost finančne pomoči države novinarstvu v javnem interesu, oziroma določbe, ki so opredeljevale obveznost države za zagotavljanje pravice javnosti do obveščenosti. Za sofinanciranje programskih vsebin medijev in vsebin programov s statusom posebnega pomena se predvideva določanje višine sredstev vsako leto posebej, kar povečuje prej omenjena tveganja. 
Strinjajo se s kritičnim mnenjem dr. Marka Milosavljevića glede ukinitve določb o odgovornosti vplivnežev, saj je treba vplivneže vsaj do neke mere regulirati.
V zvezi s predlaganim črtanjem glob za spodbujanje sovraštva v medijskih vsebinah se Društvo novinarjev boji, da bi ukinitev glob v povezavi z deregulacijo vplivnežev ter s splošno nizko kulturo govora nekaterih odločevalcev in tudi marsikoga drugega javnosti poslali sporočilo, da državi ni mar za raven javnega izražanja in da ji ni mar za tiste, ki so na drugi strani, torej za žrtve sovražnega ali sovražnostnega govora.
Glede prenosa pristojnosti za oceno koncentracij na medijskem trgu z AVK na AKOS so zadržani do obeh rešitev. Pričakujejo predvsem večjo učinkovitost tega nadzora.
Novela zakona o RTV po mnenju Društva novinarjev pomeni vračanje k rešitvam, ki so jih pretekle spremembe zakona že izboljšale, saj organe upravljanja javnega medija politizira, potencialno krši evropski akt o svobodi medijev in je morda v nasprotju tudi s preteklimi odločitvami Ustavnega sodišča. Predlog, da bi vlada imenovala šest od sedmih članov nadzornega sveta predstavlja poskus vladnega nadzora – ne samo te vlade temveč katerekoli vlade. Pozdravljajo, da se predlagatelj ni odločil za demontažo programskega sveta kot organa, ki omogoča široko participacijo različnih javnosti, po drugi strani pa predlog zakona zmanjšuje pomen programskega sveta, saj mu jemlje pomembne pristojnosti. Po eni strani se omogoča več civilnodružbenim organizacijam sodelovanje v njem, po drugi strani pa so mu odvzete ključne upravljavske naloge, ki se prenašajo na tako rekoč vladni organ. Želeli bi si, da bi organizacije imenovale svoje predstavnike na podlagi javnega poziva, vendar je predvideno, da nekateri imenujejo predstavnika neposredno, drugi pa na podlagi javnega poziva. Javni poziv je bolj transparenten, tudi zato, ker morajo kandidati navesti svojo vizijo in kompetence, kar omogoča imenovanje kakovostnejših kandidatov. 
Društvo novinarjev ne vidi posebnega razloga za prenehanje mandatov dosedanjemu vodstvu, članom sveta in finančnemu odboru takoj po sprejetju novele. Tudi evropski akt o svobodi medijev napotuje, da mora biti razrešitev pred potekom mandata izjemna in utemeljena ter z možnostjo sodnega varstva.
Novela odpravlja tudi zakonsko določene deleže financiranja narodnostnih programov in glasbene produkcije ter odločitev o tem morebitnem financiranju prepušča vsakoletni presoji vlade. Društvo novinarjev predlaga, naj ministrstvo v novelo vrne odstotek višine financiranja za glasbeno produkcijo in za narodnostne programe ter naj višino sofinanciranja določi morda tudi za druge programe in projekte v javnem interesu. Za preprečevanje političnega vpliva oziroma zaščito medijske svobode mora biti financiranje čim bolj avtomatizirano in po vnaprej znanih kriterijih. Navedena naj bo višina financiranja, ki naj bo večletna. 
Društvo novinarjev želi, da ministrstvo RTV Slovenija in drugim medijem omogoči, da se prilagodijo številnim spremembam v medijskem okolju, se usmerijo v razvoj, in ne, da se zakon ukvarja zgolj s tem, kdo bo imel v katerem mediju večji vpliv. Po njihovem mnenju potrebujemo medijsko zakonodajo, ki bo od medijev zahtevala verodostojno delo v javnem interesu, vso politiko pa od njih odmaknila.

Rajko Đorđević iz Medijske zbornice je v uvodu poudaril, da se strinja z vsemi stališči dr. Marka Milosavljevića in Društva novinarjev, zato v svojem prispevku ne bo obravnaval predloga sprememb zakona o RTV. Poleg tega je Medijska zbornica stališče o predlaganih spremembah objavila na svoji spletni strani. Napovedal je, da se bo v svojem nastopu osredotočil na 13. člen in vprašanje financiranja medijev ter programov s statusom posebnega pomena.
Medijska zbornica je reprezentativno in največje združenje izdajateljev medijev v Sloveniji. Ali bo imela Slovenija tudi v prihodnje profesionalna uredništva, novinarje in lastno medijsko produkcijo v vseh regijah, ali pa bo obstoj takšnih medijev prepuščen izključno ekonomskemu potencialu posameznega lokalnega trga? Veljavni zakon določa, da Republika Slovenija medije podpira, hkrati določa tudi minimalni obseg financiranja. 1 odstotek od zbranega RTV prispevka je bil po zdaj veljavnem zakonu namenjen programskim vsebinam v javnem interesu, 3 odstotki pa dejavnosti programov s statusom posebnega pomena. Po podatkih za leto 2025 to skupaj predstavlja približno 4,37 milijona evrov, od tega 3,27 milijona evrov za programe s statusom posebnega pomena.
Predlagana novela besedo "podpira" spreminja v "lahko podpira". Črta oba finančna minimuma in odpravlja zakonsko jamstvo večletnosti. To pomeni, da država programom še naprej nalaga trajne programske, kadrovske, organizacijske obveznosti, sama pa ne bi bila več dolžna zagotoviti niti minimalnega obsega sredstev za njihovo izvajanje. V tem Medijska zbornica vidi temeljni problem predlagane ureditve. Programi s statusom posebnega pomena niso običajni komercialni mediji. Zakon jim nalaga dodatne obveznosti: lastno lokalno oziroma regionalno produkcijo, programsko raznovrstnost, zaposlovanje novinarjev in drugih programskih delavcev, programske odbore in še druge pogoje. Njihovo izpolnjevanje prinaša stalne in občutne stroške. Hkrati pa ti mediji praviloma delujemo ravno tam, kjer trg sam ne omogoča primerljivega obsega profesionalne produkcije. Če ima regija manj prebivalcev, manjše gospodarstvo in omejen oglaševalski trg, komercialna matematika preprosto ne omogoča enakega obsega novinarskega dela kot v največjih urbanih središčih. Prebivalci vseh regij imajo enako pravico vedeti, kaj počne njegova občina, kaj se dogaja z bolnišnico, šolo, lokalnim gospodarstvom, kulturo, cestami in okoljem.
Ministrstvo za kulturo na svoji spletni strani pojasnjuje, da se s podporo lokalnim medijem zagotavljajo vsebine v javnem interesu, ki jih trg ne ponuja oziroma jih ne ponuja v zadostni meri in ki jih državni mediji ne pokrivajo. Če regionalno uredništvo enkrat izgubiš, ga ni mogoče naslednje leto preprosto ponovno vzpostaviti z novim razpisom. Izgubiš novinarje, lokalno znanje, vire, arhiv, občinstvo, produkcijsko infrastrukturo in zaupanje. Tudi prejšnji zakon o medijih je določal, da se za programe posebnega pomena nameni znesek v višini 3 odstotkov zbranega RTV prispevka. Ta zakonska formula v posameznih letih ni bila v celoti realizirana. Na primer, leta 2018 je bilo za tako imenovani sklop B razpisanih približno 1,54 milijona, medtem ko bi trije odstotki osnove za izračun znašali približno 2,84 milijona. Ta razlika ni bila nikoli pojasnjena.
Če država želi ohraniti programe posebnega pomena, mora biti finančna obveznost v zakonu zapisana jasno, nedvoumno in izvršljivo. Takšno sistemsko financiranje lokalnih regionalnih zasebnih medijev, ki opravljajo naloge v javnem interesu, ni slovenska posebnost, ampak uveljavljena evropska praksa. Primerljive modele imajo med drugimi Avstrija, Hrvaška, Italija, Nemčija, Danska, Belgija, Švedska in druge države. Države javno-programske obveznosti oziroma pomen lokalnega in regionalnega novinarstva financirajo predvidljivo in stabilno. Predvidljivi finančni okvir na komaj dvomilijonskem trgu je nujen za ohranjanje in preživetje medijev v vseh slovenskih regijah.
Slovenija zato ne bi uvajala nič nenavadnega, ampak bi uredila področje po evropsko primerljivih principih. Medijska zbornica se strinja, da financiranja medijev ni smiselno vezati na RTV-prispevek. Če se bo način financiranja RTV Slovenija v prihodnje spremenil, mora biti sistem za programe posebnega pomena od tega neodvisen. Pri tem ne gre samo za vprašanje dobre medijske politike, ampak tudi za evropsko-pravne in ustavnopravne pomisleke predlagane ureditve. Evropski akt o svobodi medijev v tretjem odstavku petega člena zahteva, da so finančna sredstva za ponudnike javnih medijskih storitev ustrezna, vzdržna in predvidljiva ter določena po vnaprej določenih preglednih in objektivnih merilih.
Programi s statusom posebnega pomena glede na način podelitve statusa ter trajne zakonsko določene in nadzorovane obveznosti imajo značilnosti javne medijske naloge. Zato Medijska zbornica predlaga, da se vezavo na RTV-prispevek odpravi, ohrani pa zakonsko jamstvo financiranja. Zakon naj zagotovi najmanj 2 milijona evrov letno za programske vsebine v javnem interesu in 6 milijonov evrov letno za dejavnost programov s statusom posebnega pomena. 
Financiranje naj se usklajuje z rastjo stroškov oziroma z inflacijo, financiranje programov posebnega pomena naj bo praviloma večletno, ob vsakoletnem preverjanju izpolnjevanja pogojev, pri čemer pa naj pravica posameznega medija do financiranja ne bo samodejna.
Posamezni izdajatelji morajo še naprej izpolnjevati jasna merila, dokazovati kakovost in javni interes ter biti podvrženi finančnemu in vsebinskemu nadzoru. Zakon naj zagotovi minimalno skupno vsoto sredstev, ne pa denarja posameznemu podjetju. Medijska zbornica predlaga tudi ločeno podporo za tehnološki in digitalni razvoj radijskih in televizijskih programov, saj morajo tudi ti programi vlagati v nove produkcijske tehnologije, digitalne arhive, distribucijo, dostopnost, kibernetsko varnost in nove platforme. 
Polona Torkar iz Asociacije društva nevladnih organizacij in samozaposlenih v kulturi je zbrane seznanila, da je Asociacija predlog novele zakona o medijih pregledala predvsem z vidika ustvarjalcev medijskih vsebin in širšega medijskega podpornega okolja. Čeprav novela prinaša nekatere potrebne popravke veljavnega zakona, briše ključne varovalke in dosežke lanske septembrske prenove zakona. Tako hitro spreminjanje zakona ne odraža koalicijske zaveze o izboljševanju sistema na podlagi dokazov. Sedanja ureditev bi morala biti pred spremembami evalvirana, saj bi le tako lahko dosegli dejanske izboljšave.
Za Asociacijo je ključna težava ukinitev zakonsko določenega minimalnega obsega sredstev za sofinanciranje programskih vsebin in programov posebnega pomena. Po novem naj bi se višina sredstev določala v okviru vsakokratnega državnega proračuna, odvisno od javnofinančnih zmožnosti. Čeprav je razumljivo, da proračun ne more pokriti vseh potreb, se proračunsko načrtovanje in zakonski minimum med seboj ne izključujeta. Zakonski minimum namreč ni zgornja meja in ministrstvu ne onemogoča dodelitve dodatnih sredstev, temveč postavlja spodnjo mejo, pod katero država ne sme zdrsniti pri izpolnjevanju svoje zaveze do medijskega pluralizma. Ker je ministrstvo v razpisih za leti 2025 in 2026 zagotovilo po 4,1 milijona evrov in s tem celo preseglo zakonski minimum, je jasno, da je ta varovalka povsem uresničljiva in da njena ukinitev ni potrebna.
Asociacija meni, da sredstev za razpise ne bi smeli vezati na RTV-prispevek, bi pa morali sredstva zaradi naraščajočih stroškov valorizirati. Kljub temu je treba ohraniti minimalni obseg financiranja, saj ni sprejemljivo, da bi o višini podpore vsako leto odločala trenutna vladajoča politika. Zakonske varovalke so ustaljena praksa tudi na drugih področjih, na primer pri financiranju političnih strank, kjer je znesek vezan na določen odstotek bruto domačega proizvoda.
Druga težava predloga zakona o medijih je ukinitev neposredne podpore nevladnim organizacijam v javnem interesu, ki delujejo na področju medijev in razvoja novih vsebin, formatov, orodij ter občinstev. Predlagatelj to utemeljuje z željo po bolj neposrednem financiranju medijskih vsebin. Vendar pa ista novela v posebnih shemah za tiskane in digitalne medije omogoča financiranje plač, distribucije, naročniških modelov ter drugih razvojnih in uredniških stroškov. Asociacija tovrstno financiranje načeloma podpira, opaža pa nepojasnljivo nesorazmerje: infrastrukturni, organizacijski in tehnološki razvoj se gospodarskim subjektom financira, nepridobitnim medijem in organizacijam podpornega okolja pa ne.
Po mnenju Asociacije medijski pluralizem zahteva močna uredništva, strokovno znanje, pravno in vsebinsko podporo novinarjem, izobraževanja, medijsko pismenost, delujočo samoregulacijo, razvoj občinstev ter organizacije, ki bdijo nad razmerami in varujejo javni interes. Zgolj podpiranje vsebin brez hkratnega vlaganja v procese njihovega nastajanja lahko sicer zagotovi kratkoročno produkcijo, ne prispeva pa k dolgoročnemu razvoju pluralnega in kakovostnega medijskega okolja. Ključno vprašanje ostaja namembnost javnih sredstev za medije in odgovornost, ki jo morajo prejemniki teh sredstev prevzeti. Asociacija poudarja, da morajo biti v ospredju medijske politike novinarji, medijski delavci in uredništva ter zagotavljanje pogojev za njihovo avtonomno, kakovostno in ustrezno podprto delo. Zgolj izboljšanje poslovnega položaja izdajateljev še ne pomeni krepitve javnega interesa; ta se uresniči šele takrat, ko se javna sredstva preverljivo prelijejo v večjo lastno produkcijo, boljše vsebine, uredniško avtonomijo, dostojna plačila, stabilnejše zaposlitve in sodelovanja. Zato je Asociacija ob sprejemanju veljavnega zakona o medijih predlagala vsebinsko nadgradnjo statusa samostojnega novinarja.
Prav tako je predlagala delovne štipendije za strokovni razvoj in preiskovalno delo, nadomestilo za bolniško odsotnost ter za vzpostavitev primerljivega minimalnega vrednotenja dela za samostojne in zunanje medijske sodelavce glede na primerljivo delo zaposlenih. To bi bilo mogoče urediti s smiselno razširitvijo ureditve minimalnega plačila za zaposlene v kulturi. Predlagala je tudi neposredne spodbude za zaposlovanje in ohranjanje novinarskih in uredniških delovnih mest ter vključitev vseh novinarjev, ki dejansko in redno ustvarjajo vsebine, za posameznega izdajatelja, v uredništva in njihove postopke odločanja. Ta vprašanja niso le obrobna socialna problematika, temveč so tesno povezana z medijsko pluralnostjo. Novinarska avtonomija namreč ostaja le mrtva črka na papirju, če novinar deluje v negotovih razmerah, ekonomski odvisnosti in stalni zamenljivosti.
Predlog novele med prednostna merila za pridobitev financiranja ne uvršča več spoštovanja delovnopravne zakonodaje, pri čemer utemeljuje, da gre za zakonski minimum, ki ne sme biti predmet dodatnega nagrajevanja. Asociacija poudarja, da spoštovanje zakonodaje sicer res ne bi smelo prinašati dodatnih točk, mora pa nujno ostati temeljni pogoj za dostop do javnih sredstev. Pravnomočno dokazane kršitve na področju izplačila plač, delovnega časa, počitkov, prikritih delovnih razmerij ali dela na črno bi morale biti izključitveni razlog za dodelitev podpore. Kadar javna sredstva namenjamo za kritje stroškov plač, uredništva, digitalizacije, distribucije in poslovnega razvoja, morajo biti ta sredstva tesneje povezana z zagotavljanjem kakovostnih delovnih mest, poštenim plačilom za delo, uredniško avtonomijo, obsegom lastne produkcije ter ohranjanjem zmogljivosti, ki so bile vzpostavljene z javno podporo. Država ne sme omogočati konkurenčne prednosti poslovnim modelom, ki stroške znižujejo na račun pravic novinarjev in drugih sodelavcev. Sicer lahko javno financiranje lastnike razbremeni stroškov, ne da bi izboljšala položaj enega samega novinarja ali povečala obseg ene same kakovostne vsebine. 
Asociacija pozdravlja, da novela izrecno prepoznava kulturno in umetniško ustvarjalnost v medijih. V zvezi s tem predlaga, da se med prednostna merila vključijo ustvarjanje kulturnih in umetniških vsebin, delovanje kulturnih uredništev ter strokovno spremljanje, vrednotenje in kritična refleksija kulture in umetnosti. 
Asociacija predlaga najmanj 80-odstotno podporo nepridobitnim medijem, kadar pravila o državnih pomočeh ne zahtevajo nižjega deleža ter ohranitev možnosti financiranja do 100 % upravičenih stroškov. Take sheme Evropska unija pozna in jih uporablja predvsem pri financiranju tržno manj zanimivih, a za javni interes pomembnih medijev, recimo medijev manjšin, manjšinskih skupnosti, kulture in tako naprej.
Asociacija predlaga tudi, naj se ponovno preučijo predlogi, ki jih je posredovala pri prejšnji spremembi zakona o medijih. 
Glede predloga sprememb zakona o RTV Slovenija Asociacija ocenjuje, da nekatere pristojnosti in postopki upravljanja niso ustrezno dorečeni, zaradi česar zakon še ni zrel za nadaljnjo obravnavo. Prepričani so, da je model upravljanja in vodenja RTV mogoče izboljšati, vendar mora biti ta enako ali še bolj odporen proti političnim vplivom, kot je veljavni. Pri predlogu sestave programskega sveta jih moti, da imajo izbrane organizacije trajno pravico do imenovanja svojih predstavnikov, saj niso jasno opredeljena merila za njihov izbor niti njihova reprezentativnost. Prav tako menijo, da bi morali biti predstavniki civilne družbe imenovani na podlagi javnega poziva, z natančnimi postopki in jasnimi kriteriji, tako da bi programski svet postal »družba v malem«.

Ministrica, dr. Ignacija Fridl Jarc je poudarila, da so predloge zakonov pripravile iste strokovne službe kot predlog predhodnega zakona. Zato je odločno zavrnila trditev, da so pripravljeni predlogi diskreditirajoči, sarkastični, posmehljivi, igračkanje in podobno. Tudi če so bili obstoječi zakoni sprejeti sorazmerno pred kratkim, to še ne pomeni, da se njihove pomanjkljivosti še niso pokazale. 
Zlasti to velja za področje finančnega nadzora, na kar je opozorilo tudi računsko sodišče. Vsak direktor javnega zavoda mora pripraviti vzdržen oziroma realen finančni načrt. Direktorica RTV je v finančnem načrtu za letošnje leto predvidela 161,2 milijona evrov prihodkov in 161,1 milijona evrov odhodkov, kar pomeni 100.000 evrov presežka, vendar danes Radiotelevizija Slovenija izkazuje velik primanjkljaj. Poudariti je treba, da se v letošnjem letu ni izvajala plačna reforma, da je bilo torej že v celoti znano, kakšne bodo finančne posledice plač, in da zato lahko govorimo tudi o slabem načrtovanju sredstev. 
Finančni nadzor, ki se uvaja, se nanaša predvsem na financiranje iz državnega proračuna. Gre za financiranje glasbene produkcije v okviru javne službe, pa tudi programov za obe manjšini, ki ga pokriva Urad za narodnosti. V zvezi s tem je računsko sodišče jasno povedalo, da je Ministrstvo za kulturo odgovorno v skladu z zakonom o izvrševanju proračuna. Zato je v finančnih izkazih treba dosledno ločevati tržno dejavnost od javne ter skrbeti, da se javna sredstva ustrezno uporabljajo. To je izključni namen nadzornega sveta in jasno je, da mora finance nadzorovati tisti, ki jih je javnemu zavodu dodelil. 
Popolnoma avtonomno oziroma neodvisno se oblikuje strokovni oz. programski svet, pri čemer so upoštevana vsa kulturna področja in zajeti vsi segmenti družbe, od znanosti in izobraževanja do mladih in drugih. Predlog sestave sveta dosledno sledi odločitvi ustavnega sodišča o depolitizaciji, saj je glavna sprememba to, da v njem ni več informacijskega pooblaščenca in varuha človekovih pravic, ker sta imenovana v državnem zboru. Če je nekdo imenovan v državnem zboru, ne moremo govoriti o popolni depolitizaciji. 
V zvezi s predlogom zakona o medijih je ministrica nasprotovala stališču, da predlagane rešitve niso skladne s predpisi EU. Nasprotno, spremembe so nujne že zaradi implementacije nekaterih odločitev EU, zlasti glede uveljavljanja pravice do učinkovitega sodnega varstva v skladu z evropskim aktom o svobodi medijev, ki jih obstoječi zakon ni upošteval, zaradi česar je Evropska komisija Slovenijo že opozorila.
Ministrica je izrazila veselje, da so vabljeni govorci opazili, da želi ministrstvo nameniti finančne spodbude kulturnim in umetniškim vsebinam v medijih ter jih na ta način okrepiti, in da je bil to eden od ciljev sprememb zakona. 

Zaradi drugih obveznosti je nadaljnjo razpravo prepustila državni sekretarki Uršuli Menih Dokl. 

Dr. Špela Stres, članica Sveta RTV Slovenija je prisotne opozorila, da sme v skladu s poslovnikom Sveta RTV govoriti le v svojem imenu in da svet stališča do zakonov še ni sprejel. Razpravo je strukturirala okoli treh vprašanj: upravljanja in nadzora, financiranja ter neodvisnosti. Ocenila je, da ima tako pretekla kot sedanja ureditev določene prednosti in slabosti, zato sama sprememba modela upravljanja ne more biti cilj brez analize njegovega delovanja.
Poudarila je, da ne zagovarja ohranjanja statusa quo za vsako ceno, vendar se ne strinja, da se zakonodaja spreminja samo zato, ker se je spremenila vlada.
Po preučitvi prejšnje ureditve upravljanja RTV Slovenija, je ugotovila naslednje: 
Prejšnja ureditev, ki je obsegala 29 članov programskega sveta (od katerih jih je 21 imenoval državni zbor), 11 članov nadzornega sveta (od katerih jih je 5 imenoval državni zbor, 4 vlada, 2 pa sta prihajala iz vrst zaposlenih) in generalnega direktorja ni mogla biti izjemno učinkovita. Poleg tega navedena ureditev ni omogočala velike neodvisnosti glede na razmerje 21 od 29 oziroma 5 plus 4. Ponujala je sicer nekaj prednosti: da je imel nadzorni svet izvedbena pooblastila in da sta bili programska ter nadzorna funkcija ločeni, kot je običajno v večini javnih zavodov. Vendar je bil političen pritisk velik, saj sta večino članov imenovala državni zbor in vlada. Slabost prejšnje ureditve je bila tudi, da je imel programski svet premalo besede pri določanju finančnega načrta in da za članstvo v svetu niso bila potrebna strokovna znanja in izkušnje, kot jih določa sedanji zakon. Danes je v svetu 17 članov, imenovanih brez političnega vpliva. Svet ima finančni odbor, ki deluje relativno neodvisno, ima dostop do podatkov, izbira revizorja in daje soglasje k finančnemu načrtu. Po drugi strani pa je svetu RTV, ki je hkrati nadzorni in programski organ, podrejen, saj svet imenuje in razrešuje člane finančnega odbora. V enotirnem sistemu upravljanja RTV imajo člani sveta veliko moč.
Predlog sprememb zakona o RTV od članov sveta spet ne zahteva finančne ali upravljavske pismenosti. Predvideva samo 2 člana iz vrst zaposlenih, medtem ko jih je danes 6. Predlagana ureditev uvaja 7 članov nadzornega sveta. Če bi ministrica bila še na seji, bi jo dr. Špela Stres vprašala, na kakšen način je to depolitizacija, če šest članov imenuje vlada. Po njenem mnenju to predstavlja veliko tveganje za neodvisnost.
Predlog zakona odpravlja zakonsko določene deleže financiranja, kar pomeni, da bo financiranje prepuščeno diskrecijski presoji vsakokratne vlade. Za stabilno in predvidljivo delovanje RTV bi bilo potrebno večletno načrtovanje. V nasprotnem primeru bi bilo za vsa opravila zelo malo časa. Finančni načrt za naslednje leto bi moral biti pripravljen že avgusta, da se ga lahko vključi v proračunsko načrtovanje vlade. Upoštevati je treba tudi možnost rebalansa proračuna in pripravo prilagojenega PPN-ja. Zato je izjemno pomembno zagotoviti večleten in stabilen vir financiranja, ki omogoča vnaprejšnje načrtovanje stroškov in s tem vnaprejšnje načrtovanje aktivnosti.
Dr. Špela Stres je v nadaljevanju poudarila, da sta uredniška in vsebinska neodvisnost javnega medija neposredno povezani s finančno in upravljavsko avtonomijo. Model, ki omogoča političnemu centru izrazit vpliv na imenovanje ključnega nadzornega organa, hkrati pa ne zagotavlja jasnega, objektivnega in predvidljivega sistema financiranja, ustvarja sistemsko tveganje za neodvisnost medijskega servisa in omogoča vsaj posredno vplivanje ter politični pritisk.
Financiranje, upravljanje in nadzorovanje sistema morajo biti usklajeni tako, da lahko institucija deluje neodvisno, učinkovito in strokovno korektno, hkrati pa zakonito in odgovorno do javnih financ. Vsak, ki ima kakršenkoli vpliv na porabo javnega financiranja, je odgovoren za javne finance. Neodvisnost RTV ne pomeni odsotnosti odgovornosti ali finančnega nadzora. Finančni nadzor, ki je nujen z vidika namenske porabe javnega financiranja, ne pomeni pravice države, da vodi RTV.

Igor Šmid, član sveta RTV Slovenija, je prisotne opozoril, da bo v skladu s poslovnikom Sveta RTV govoril le v svojem imenu. Podprl je stališča dr. Špele Stres in dodal, da je bila RTV, ki jo že 45 let spremlja kot profesor televizijske režije, marsikdaj žrtev zunanjih in notranjih okoliščin – velikokrat slabo vodena in hkrati uporabljena za potrebe družbenega sistema in odločevalcev. Boji se, da bo novi zakon to omogočal tudi v prihodnje.
Sam programsko-produkcijskega in poslovnega načrta RTV za leto 2026 ni podprl, ker je slutil, da izračuni ne bodo držali. Hkrati je opozoril, da zadrževanje proračunskih sredstev predstavlja mlinski kamen okoli vratu celotnega zavoda, da je postavljen v kot in da mu grozi insolventnost.
Izpostavil je dolgoročno upadanje spremljanja linearnega radia in televizije ter rast digitalnih vsebin, zato je treba razpravo povezati s strateškim razvojem javne radiotelevizije. Po njegovem mnenju javna radiotelevizija potrebuje nov zagon. Televizija je veliko več kot javni servis ali informativni program; je naš ključni kulturni identifikator. Menil je, da je treba spremembe premišljeno pripravljati, da je poleg razprave o sestavi organov upravljanja potrebna tudi razprava o tem, kaj mora javna radiotelevizija zagotavljati v prihodnje. Radiotelevizija je največja kulturna, dokumentarna, izobraževalna, otroška in mladinska, razvedrilna ter umetniška ustanova. Vendar že desetletja ne premore eksperimentalnih stvaritev v svojih programih, saj se predpostavlja, da tega nihče ne bi želel gledati.
Opozoril je tudi na velik pomen arhivskega gradiva, brez katerega, denimo, ne bi mogli obeležiti spomina na velika imena slovenske kulturne zgodovine.

V nadaljevanju je predsednik odprl razpravo članic in članov NSK.

Majda Širca je poudarila, da bi bilo treba razpravo o spremembah zakona o RTV in zakona o medijih povezati z referendumskim predlogom za ukinitev RTV-prispevka, ki lahko vodi v ukinitev javne radiotelevizije, ne le v ukinitev prispevka. Zato je predlagala, da NSK sprejme sklep, s katerim nasprotuje ukinitvi obveznega plačevanja RTV-prispevka, ker bi  to spodkopalo institucionalno avtonomijo in uredniško neodvisnost, zavod pahnilo v finančno nestabilnost ter ga – če bi postal odvisne od državnega financiranja – neposredno podredilo politični oblasti, kar je v nasprotju z ustavnimi in demokratičnimi standardi.
Glede obeh zakonskih predlogov je kritična, saj sta bila po njenem mnenju pripravljena naglo in brez ustrezne strokovne verifikacije z očitnim ciljem: hitro nastaviti lastne kadre na RTV in javno institucijo preobraziti v orodje zasebnih interesov. Preoblikovanje nadzornega sveta po meri vladajoče politike tako ne predstavlja le vprašanja kadrovanja, temveč širši problem sistemskega vpliva na družbo. Kajti čim manj ozaveščene državljane bomo imeli in čim bolj bomo zapirali obzorja ljudem, tem lažje bo manipulirati z njimi in tem bolj poneumljen svet bomo živeli.
V programskem svetu RTV Slovenija ni več šestih predstavnikov zaposlenih, temveč le še dva, nevladne organizacije pa so bile izločene. Odločanje o imenovanju predstavnikov verskih skupnosti je prevzela Teološka fakulteta, vloga predsednice države je bila odpravljena, uveljavil pa se je vpliv neučinkovite kulturniške zbornice, ki po novem predlaga dva člana. Spremembe vračajo RTV Slovenija v preteklost in jo podrejajo vladi. To je nedopustno, saj sta RTV in STA danes edina javna prostora za razpravo, ki nas varujeta pred povampirjenim medijskim svetom v Sloveniji in globalno.
Glede zakona o medijih je še posebej izpostavila zmanjšanje zakonskih varovalk na področju finančnih podpor in rahljanje regulativnih okvirjev, saj ni več določen okvir deleža proračunskih sredstev za podporo medijem. Umaknjene so tudi sedanje zaostritve pri sovražnem govoru in vzpodbujanju nasilja, obravnava vplivnežev, postopek lastniške regulative pa je v predlogu manj transparenten (vrača nekoč nezaželen AKOS).

Martin Srebotnjak je poudaril, da je politični interes za vpliv na RTV Slovenija zlasti na njen informativni program zgodovinsko prisoten ne glede na politično sestavo oblasti. Ocenil je, da RTV Slovenija poleg vprašanja upravljanja potrebuje tudi vsebinsko in organizacijsko transformacijo ter jasno opredelitev svoje vloge v spremenjenem medijskem okolju.
Opozoril je, da bi nestabilno ali zmanjšano proračunsko financiranje lahko vodilo v krčenje dejavnosti in velika notranja trenja. Pri zakonu o medijih je podprl potrebo po jasnih, vnaprej določenih in specifičnih pogojih ter predlagal, da NSK podpre pripombe vabljenih strokovnjakov.

Dr. Kaja Širok je povedala, da se zaradi svoje strokovne usmeritve ne želi spuščati v podrobno presojo medijske zakonodaje. Izpostavila je širši problem stalnega političnega preoblikovanja javnih institucij ob menjavah oblasti in opozorila, da takšen pristop zmanjšuje kontinuiteto in lahko vpliva na kakovost njihovega dela. Poudarila je, da je pri javnih institucijah poleg vprašanj upravljanja in financiranja treba dosledneje odpirati tudi vprašanje kakovosti njihovega delovanja.

Franci Krevh se je pridružil pozivom k večji kontinuiteti in premišljenosti zakonskih sprememb ter opozoril na nekaj konkretnih vsebinskih vprašanj.
Pri zakonu o medijih je izpostavil definicijo slovenske glasbe, ki je po njegovem mnenju preširoka in premalo natančna, saj slovenska glasba pomeni skladbe, ki se izključno ali v večinskem delu izvajajo v slovenskem jeziku ali so nastale ali so izdane v Republiki Sloveniji. To bi lahko pomenilo, da bi posnetek tujega glasbenika, ki je nastal v Sloveniji, opredeljen kot slovenska glasba. Definicija ARS je boljša: slovenska glasba pomeni skladbe, ki se v izključno ali večinskem delu izvajajo v slovenskem jeziku ter skladbe, ki so v celoti ali v večinskem delu izdelek ustvarjalcev ali poustvarjalcev slovenskega rodu s slovenskim državljanstvom ali tistih, ki trenutno bivajo oziroma so v preteklosti bivali vsaj deset let v Republiki Sloveniji.
Glede zakona o RTV Slovenija je opozoril na vprašanje javne dostopnosti arhivskega gradiva za komercialne namene v povezavi z avtorskimi pravicami ter na problematičnost vnaprejšnjega določanja konkretnih organizacij, ki bi imenovale člane programskega sveta. Menil je, da bi morala biti ta vprašanja prav tako predmet širše strokovne razprave.

Tanja Petrič je zaprosila za jasnejše stališče ministrstva glede razmerja med predlagano sestavo nadzornega sveta in napovedano depolitizacijo. Posebej je opozorila na razliko med zavzemanjem za kulturne vsebine v zakonu in dejansko zaščito kulturnih vsebin na radiu in televiziji. Pri tem se je sklicevala na opozorila Radia Ars iz leta 2024 o zmanjševanju produkcije radijskih iger s 30 na 13 letno, 40 % manjšem obsegu snemanj resne in jazzovske glasbe ter lastne glasbene produkcije, in o krčenju sodelovanja z zunanjimi ustvarjalci, ki so večinoma samostojni delavci v kulturi. Zanimalo jo je, katere zakonske varovalke bodo preprečevale nadaljnje krčenje kulturnih vsebin in posameznih žanrov.

Uroš Korenčan je ocenil, da vprašanje prihodnosti RTV Slovenija presega zgolj spremembo upravljavske strukture. Opozoril je na upad kakovosti in zaupanja oziroma spremljanja tradicionalnih medijskih vsebin ter na tveganje, da bi kombinacija finančne negotovosti in hitrih institucionalnih sprememb povzročila dolgoročno ali težko popravljivo škodo. Zavzel se je za več časa, strateški razmislek in premišljeno pripravo sprememb.

Majda Širca Ravnikar je nato državno sekretarko vprašala, kakšno je stališče MK do morebitne ukinitve RTV-prispevka na posvetovalnem referendumu in kako bi se v tem primeru zagotovilo financiranje javne službe. Dodatno je vprašala o namenu predlagane javne evidence arhivskega gradiva RTV Slovenija ter opozorila, da je arhivsko gradivo že javno dostopno na podlagi zaprosila in da je treba razlikovati med evidenco gradiva, avtorskimi pravicami in dejansko uporabo arhivskih posnetkov.

Uršula Menih Dokl je odgovorila, da MK ni bilo pozvano k formalnemu stališču glede zakona o ukinitvi RTV-prispevka. Poudarila je, da bi bilo ob morebitni spremembi načina financiranja treba oblikovati rešitev, ki bi hkrati spoštovala odločitev volivcev, zagotavljala nemoteno izvajanje javne službe, ki bi jo bilo treba natančno opredeliti, ter ohranjala uredniško neodvisnost. 
Glede arhivov je državna sekretarka izpostavila potrebo po boljšem urejanju evidenc, avtorskih pravic in dostopnosti gradiva ter navedla, da so bile pobude za ureditev tega področja podane tudi s strani Arhiva Republike Slovenije. Po dodatnem opozorilu Majde Širca Ravnikar, da predlagani člen sam po sebi ne ureja razmerja med javno evidenco in avtorskimi pravicami, je menila, da je treba področje urediti celovito in skladno z arhivsko zakonodajo.

Dr. Marko Milosavljević je v nadaljevanju poudaril, da podpira večjo dostopnost arhivskega gradiva, vendar se je strinjal, da člen o javni evidenci tega vprašanja ne ureja. Ponovno je opozoril na nujnost širše javne in strokovne razprave o prihodnji vlogi RTV Slovenija, njenem javnem poslanstvu ter stanju medijske krajine. Izpostavil je, da so se RTV Slovenija v zadnjih letih nalagale številne dodatne obveznosti –  denimo vzpostavitev parlamentarnega kanala –, za katere pa ni prejela ustreznih finančnih sredstev, čeprav so ji s tem narasli stroški.
V nadaljevanju se je odzval na pripombo Francija Krevha o pomanjkljivi opredelitvi slovenske glasbe. Spomnil je na opozorila radia ARS, da je iz opredelitve izpadla slovenska instrumentalna glasba ter da je pri slovenskih glasbenih založbah izšlo 90 % jugoslovanske glasbene produkcije. Po tem zakonu tako skladbi »Ti si mi u krvi« in »Lipe Cvatu« veljata za slovensko glasbo, medtem ko posnetek koncerta, na katerem Uroš Lajovic dirigira Slovenski filharmoniji na Dunaju in ga izda založba Deutsche Grammophon, tega statusa nima.
Poudaril je, da se javna RTV ne sme reducirati na informativni program, saj vključuje tudi kulturne, glasbene, izobraževalne, otroške, dokumentarne in druge vsebine. Poleg tega informativni program ne obravnava samo političnih vprašanj, ampak tudi druga družbena vprašanja, ki se nanašajo na naravne nesreče, izobraževanje, varnost hrane ipd. 

Uršula Menih Dokl je predlagala, da k organizaciji širše strokovne razprave prispevajo tudi akademske in strokovne institucije. Dr. Marko Milosavljević je ob tem navedel, da je Fakulteta za družbene vede v zadnjih petih letih organizirala javni razpravi o zakonu o medijih in o programih posebnega pomena ter da je pripravljena pri podobnih dogodkih sodelovati tudi v prihodnje. Uršula Menih Dokl je pripomnila, da je tovrstne javne razprave v preteklosti organiziralo tudi MK, vendar so bile slabo obiskane, bo pa širša javna razprava zagotovo potrebna za morebitno opredelitev javne službe in obveznih nalog javnega radiotelevizijskega servisa. 

Igor Šmid je dodal, da so tudi člani Sveta RTV Slovenija upravo in vodstvo večkrat pozivali k širši razpravi in pripravi strategije razvoja RTV Slovenija. Ocenil je, da aktivnosti na tem področju potekajo prepočasi.

Jurij Krpan je ob koncu razprave povzel, da sta se iz razprave izoblikovali dve povezani perspektivi: potreba po stabilnem financiranju, ki omogoča avtonomijo in dolgoročno delo, ter potreba po vsebinskem in strateškem razmisleku o vlogi javnega medija v spremenjenem medijskem okolju. Poudaril je pomen javnega medija kot nadideološke referenčne institucije, ki zagotavlja preverljive informacije, varuje javni interes in pomemben del kulturnih vsebin.

Jurij Krpan je nato predstavil osnutke sklepov, ki naj bi se po seji še jezikovno in vsebinsko uskladili med člani NSK:

Ukinjanje mehanizmov stabilnega financiranja slabi celotni javni medijski sektor, ki na eni strani postaja odvisen od političnih apetitov, na drugi strani pa zaradi neprestanih finančnih težav ne obstaja, zaradi teh težav ne obstaja vlaganje v razvoj in posodabljanje medijev. NSK apelira na Vlado Republike Slovenije, da zagotovi stabilno financiranje glede na proračunske možnosti, tako da so vnaprej določeni minimalni obsegi sofinanciranja in da ob tem poskrbi za razvoj in posodabljanje medijskega okolja.

NSK poziva ministrstvo za kulturo, da pri pripravi sprememb zakonov vedno vključuje strokovno javnost že v pripravo predlogov in pred objavo predlogov opravi javno posvetovanje glede nameravanih sprememb ter s tem pozove javnost, da se vključi v kvalitetno javno razpravo, ki ji je namenjeno dovolj časa.

NSK nasprotuje zakonu o ukinitvi obveznega plačevanja RTV prispevka, o katerem bomo odločali na posvetovalnem referendumu 11. 10. 2026. Predlog pomeni potencialno ukinitev institucionalne avtonomije in uredniške neodvisnosti, nestabilnost zavoda in odvisnost od vsakokratne oblasti, kar je v neskladju z demokratičnimi in ustavnimi načeli.

Predsednik je poudaril, da gre za delovne osnutke in da bo njihovo končno besedilo posredovano članom v nadaljnje usklajevanje.

Po zaključku vsebinske razprave se je NSK vrnil k 2. točki dnevnega reda.

K 2. Potrditev zapisnika 11. seje NSK in zapisnika 1. izredne seje NSK

Člani NSK na zapisnika sej niso imeli pripomb, zato sta bila potrjena s sklepom.

Sklep: Nacionalni svet za kulturo potrjuje zapisnika 11. redne seje in 1. izredne seje NSK.
· Člani NSK so potrdili Sklep 2 s 7 glasovi ZA, 0 glasovi PROTI in 0 glasovi VZDRŽAN.

K 5. Odgovori Ministrstva za kulturo na sklepe 11. seje NSK

Dr. Kaja Širok je opozorila, da je svet pričakoval tudi informacijo o realizaciji projektov e-Kulture zlasti podatke o tem, katere aktivnosti so bile do konca avgusta dejansko zaključene in v kakšnem obsegu so bila sredstva porabljena.

Jurij Krpan je poudaril, da je NSK na 11. seji sprejel več sklepov, naslovljenih na MK, in da je za učinkovit dialog potrebno, da ministrstvo nanje vsebinsko odgovarja tako kot je na sklepe odgovarjalo prejšnje vodstvo ministrstva. Predlagal je, da se na prihodnjih sejah kot samostojna točka redno uvrsti obravnava odgovorov MK na sklepe predhodnih sej.

V razpravi je bilo dodatno poudarjeno, da naj MK pred obravnavo posamezne točke vnaprej zagotovi ustrezne sogovornike in pripravi odgovore po posameznih področjih. Člani so izrazili tudi pričakovanje, da bo NSK pred posredovanjem pomembnejših zakonskih predlogov Vladi oziroma Državnemu zboru seznanjen z njihovo končno različico.

K6. Razno
Jurij Krpan je člane seznanil z vabilom na nujno sejo Odbora Državnega zbora za kulturo, katere tema je financiranje oziroma ustavitev financiranja kulturnih programov. Ker se seje sam zaradi drugih obveznosti ne bo mogel udeležiti, je predlagal, da NSK zagotovi drugega predstavnika, ki bo predstavil že sprejeta stališča in sklepe sveta. Dogovorjeno je bilo, da se bo seje udeležila Tanja Petrič.

V nadaljevanju je bilo izpostavljeno tudi vprašanje natečaja za prenovo celostne podobe Prešernovega sklada, ki naj bi bil ustavljen po tem, ko so sodelujoči že opravili del dela in imeli stroške. Razpravljavec je navedel, da naj bi bilo za natečaj predvidenih približno 20.000 EUR, po oceni predsednika Društva oblikovalcev Slovenije pa naj bi stroški sodelujočih presegli 50.000 EUR.


Zapisala:
dr. Blanka Tivadar						Jurij Krpan
								predsednik NSK

